b'\n_START_ARTICLE_\nCand.med.\n_START_PARAGRAPH_\nCand.med. (Candidatus medicinae for menn eller candidata medicinae for kvinner) er den akademiske graden som oppn\xc3\xa5s n\xc3\xa5r en student avlegger den medisinske embedseksamen, som er den avsluttende eksamen ved profesjonsstudiet i medisin. Den internasjonale tittelen for cand.med. er Medical Doctor (MD). Etter endt studium vil graden kvalifisere for norsk autorisasjon som lege._NEWLINE_I Norge gir dette mulighet til \xc3\xa5 s\xc3\xb8ke om turnustjeneste eller lege i spesialisering del 1 (LIS 1) ved sykehus og i legedistrikt, som igjen er et kvalifikasjonskrav for \xc3\xa5 kunne jobbe som fastlege, i kommunal legevakt, eller som lege i spesialisering del 2 og 3 p\xc3\xa5 sykehus. _NEWLINE_Tittelen cand.med. brukes i denne formen i Danmark og Norge, og i forsvensket form i Sverige. Tittelen er direkte sammenlignbar med tittelen oppn\xc3\xa5dd etter medisinsk studium i de fleste andre vestlige land, for eksempel britisk MBBS/MBChB og amerikansk MD, selv om medisinstudiet kan variere fra land til land med tanke p\xc3\xa5 varighet og innhold. _NEWLINE_Den f\xc3\xb8rste som tok denne eksamen i Norge, var Carl Schultz i 1817.'